Mögulega munu aðrir opinberir starfsmenn einnig taka þátt , allt frá dómurum til sorphirðumanna og forsvarsmenn lögreglunnar hafa lýst yfir stuðningi við aðgerðirnar . EPA / SEBASTIEN NOGIER Yfirvöld Frakklands undirbúa sig nú fyrir verkfallsaðgerðir sem hefjast á morgun og talið er að geti verið þau stærstu í landinu í rúma tvo áratugi . Frakkar eru öllu vanir þegar kemur að verkfallsaðgerðum og mótmælum en talið er líklegt að aðgerðirnar muni lama samfélagið í Frakklandi en þær gætu staðið yfir fram að jólum . Starfsmenn lestarkerfis Frakklands ætla í verkfall og hefur það áhrif á nánast allar samgöngur Frakklands . Búið er að hætta við fjölda lestaferða og hægja á öðrum . Aðgerðirnar munu sömuleiðis hafa veruleg áhrif á alþjóðaflug og er þegar búið að fella fimmtung flugferða niður . Kennarar ætla einnig að taka þátt í verkfallsaðgerðunum og sömuleiðis margir starfsmenn póstsins . Mögulega munu aðrir opinberir starfsmenn einnig taka þátt , allt frá dómurum til sorphirðumanna og forsvarsmenn lögreglunnar hafa lýst yfir stuðningi við aðgerðirnar . Samkvæmt France 24 áttu síðustu sambærilegu verkfallsaðgerðir sér stað árið 1995 . Þær ollu miklum usla og stóðu yfir í þrjár vikur . Aðgerðirnar snúa að miklu leyti að umfangsmiklum breytingum sem Emmanuel Macron , forseti Frakklands , vill gera á eftirlaunakerfi landsins . Meðal þess sem hann vill gera er að einfalda kerfið og sameina 42 mismunandi sjóði . Það myndi þó hafa mikil áhrif á opinbera starfsmenn sem njóta sérstakra fríðinda . Aðgerðir Macron myndu sömuleiðis þýða að fólk færi seinna á eftirlaun og fengi minna úr eftirlaunasjóðum . Þá tækju eftirlaun mið af starfsferli og aðilar sem væru ef til vill atvinnulausir um tíma , fengju lægri eftirlaun en aðrir sem hafi verið í fullri vinnu allan ferilinn , samkvæmt frétt France 24 . Þær kæmu þó sérstaklega niður á kjörum starfsmanna lestarkerfis Frakklands sem hafa notið sérstakra fríðinda í gegnum tíðina . Þeir eru æviráðnir , vinnuvika þeirra er styttri en gengur og gerist og laun þeirra hækka reglulega samkvæmt samningum . Þá geta þeir sest í helgan stein þegar þeir eru 52 ára gamlir . Það er áratug fyrr en aðrir Frakkar . Þar að auki miða eftirlaun þeirra einungis við síðustu sex mánuði þeirra í starfi og fjölskyldur þeirra fá mikla afslætti á fargjöldum . Þetta vill ríkisstjórn Frakklands fella niður . Kannanir benda þó til að meirihluti frönsku þjóðarinnar styðji verkfallsaðgerðirnar og óttast margir að aðgerðir ríkisins gegn starfsmönnum lestarkerfisins yrðu þær fyrstu af mörgum .